- Skal vi ud at cykle senere? Sådan lød det ofte fra Jonas Vingegaard, mens han gik i folkeskole. Han ville ud at træde i pedalerne side om side med Thomas Holm. For da den nu meget kendte cykelrytter var skoleelev, havde han Thomas Holm som vikar i en periode. Efter skoletid cyklede de sammen, og ifølge hans tidligere vikar kunne Jonas Vingegaard ikke vente til at komme ud på den to-hjulede. Og allerede dengang var det tydeligt for Thomas Holm at se, at Jonas Vingegaard var skabt af noget særligt. - Han var noget yngre end mange af dem, han cyklede med. Men han var virkelig god af sin størrelse. Han gik virkelig meget op i det, og han var rigtig glad for at komme ud af cykle, siger Thomas Holm og fortsætter: - Han var stolt over det, og han lagde meget pres på sig selv. Det gjorde han. En overvældende følelse Sammen med en masse andre lokale deltager han i dag i den byfest, der bliver afholdt i Jonas Vingegaards fødeby, Hillerslev. Her er der blandt andet sat hoppeborg op, der bliver spillet kongespil og man kan både få en pølse og en burger, og blandt de lokale mærker man en speciel fællesskabsfølelse og en stærk tro på bysbarnets evner. Situationen er næsten uvirkelig for særligt én af dem. - Jeg synes, det er overvældende at se, at Jonas er kommet til det, han er nu, siger Thomas Holm. Byfesten har ikke eksisteret de seneste mange år, men på grund af Jonas Vingegaard og hans indtil videre store Tour de France-succes er festen igen blevet til virkelighed. - Kniber sig i armen Da Jonas Vingegaard cyklede som barn, var der ikke mange på hans alder, der også cyklede, fortæller Thomas Holm. Derfor måtte han køre med nogle, der var lidt ældre, og én af dem var Thomas Holm. Men i dag kan den tidligere vikar nyde øllen i det store, hvide telt og heppe hjemmefra, mens Jonas Vingegaard kæmper alt, hvad han har lært ved løbet i Frankrig. - Det er lidt surrealitisk. Man kniber sig selv i armen, når man ser én, man kender, cykle ved Tour de France, siger Thomas Holm.

Opsummering:
Allerede som barn var Jonas Vingegaard en stærk cykelrytter af sin størrelse. Det fortæller hans tidligere vikar, der også cyklede med ham efter skoletid.